Baránik, Alojz, poslanec NR SR (2022-09-30):
Ja si prihlásim do rozpravy, hoci by som to mohol urobiť v záverečnom slove, ale predsa len si myslím, že by bolo zdvorilejšie umožniť kolegom a prípadne pánovi ministrovi sa k tomu vyjadriť, ak niektorí uznajú, že je to vhodné. Ja, samozrejme, o tejto úprave môžem povedať asi len toľko, že súhlasíme asi všetci, že je správne humanizovať prostredie, v ktorom sa ocitnú akíkoľvek ľudia, aj tí, ktorí sú podozriví z trestnej činnosti. To je všetko v poriadku. Avšak dávam do láskavej pozornosti skutočnosť, že k takýmto úpravám dochádza až potom, čo sa vo väzbe – a obzvlášť v kolúznej väzbe – ocitajú ľudia, ktorí boli predtým naši ľudia a o ktorých existuje ešte stále podozrenie, že sú naši ľudia. A tí naši ľudia si teraz vybavujú to, aby sa ich podmienky súčasné, alebo ktoré možno očakávajú v budúcnosti v dohľadnej, aby sa trošku poľudštili, pretože doteraz na to nezáležalo, lebo, samozrejme, vo väzbe sa ocitali len takí ľudia, ktorí nemali príslušnú moc, a teda, inými slovami, neboli naši ľudia, takže potiaľ ako-tak v poriadku. Ovšem o čom mám veľmi veľké pochybnosti, je to, že takouto úpravou sa ukladajú ďalšie a ďalšie povinnosti orgánom činným v trestnom konaní, konkrétne v súvislosti s potrebou prítomnosti na úkonoch, ktoré chce vykonať väzobne stíhaný pred advokátom alebo notárom. A nie je vôbec z môjho pohľadu jasné, ako bude možné aj tieto úkony vykonávať tak, aby neboli zneužívané. Nie, nie je možné za... zabezpečiť za takto navrhovaných podmienok to, aby sa tie úkony neo... neopakovali, ja neviem, každý deň trikrát. To mi nie je jasné. A viete, keby sme mali slušnejšiu spoločnosť, tak by to asi nejak fungovalo, že by to neprichádzalo v úvahu. Ale my nemáme slušnú spoločnosť, a hlavne my nemáme advokátov, advokátsku komoru, ktorá by sama dohliadla na to, že advokáti nezneužívajú svoje postavenie. My máme advokátsku komoru takú, ktorá je prístavom pre bývalých príslušníkov iných právnických povolaní, ktorí boli vyhodení z tých, z tých povolaní, najmä sudcov, a tam pristanú. Máme advokátsku komoru, v advokátskej komore pristanú. A máme advokátsku komoru, ktorá sa nevie vysporiadať v podstate s nekalou, nechcem to nazvať trestnou činnosťou, ale v podstate nekalou činnosťou svojich členov, využívajúc skutočnosť, že má monopol na to, že bez advokátskej komory si nikto nevie predstaviť tú existenciu, ani nemôže, ale to, že advokátska komora si neplní svoju povinnosť dohliadať na to, aby advokáti čestne vykonávali svoje zákonné povolanie, to je príčinou toho, že existujú obrovské obavy, že takéto, takáto úprava zákona bude advokátmi zneužívaná. Predsa mi nikto nepovie, že, že advokáti, ktorí sa vyznamenali takými excesmi, ako je nejaký advokát Para alebo jemu viacerí podobní, že nebudú tieto, tieto ustanovenia zneužívať, čiže nebudú zaťažovať orgány činné v trestnom konaní, že si nebudú vymýšľať úkony tak, aby unavili tých, proti ktorým bojujú za svojich klientov, za obrovské peniaze, podotýkam, bojujú proti tým, ktorí majú, majú veľmi priemerné platy, a jednoducho sa ich snažia, snažia unaviť. Čiže ešte raz, myslím si, že áno, humanizácia väzobne stíhaných, v poriadku, ale nie ich ochrana do miery, ktorá znemožňuje zabezpečeniu, zabezpečenie alebo dosiahnutie účelu trestného stíhania, a to je spravodlivý proces a odsúdenie tých, ktorí majú byť odsúdení, lebo je realitou u nás, že vďaka tomu, aký, akú to máme históriu a ako si v podstate advokáti vymohli to, že budú kontrolovať trestný proces, tak vďaka tomu my nie sme schopní dosahovať očistu spoločnosti tak, ako táto vláda, ktorá nám tu teraz vládne, to všetkým sľúbila. To je chiméra, jednoducho to nefunguje, a tí, ktorí sa ocitli vo väzení alebo sú väzobne stíhaní, alebo im to hrozí, tak tí teraz bojujú a o to, aby sa to celé zvrátilo, aby všetky sľuby boli márne. Ďakujem.